Horia Constantinescu a anunțat, joi, că demisionează de la șefia Autorității Naționale pentru Protecția Consumatorilor (ANPC), deoarece a fost desemnat oficial drept candidatul PSD la Primăria Constanța. Recent, o declarație a sa privind "îngălbenirea puilor" a stârnit ample dezbateri, el fiind contrazis pe subiect de Autoritatea Naţională Sanitară Veterinară şi pentru Siguranţa Alimentelor (ANSVSA).
"Probabil unii dintre voi deja știți că am fost nominalizat candidatul Partidului Social Democrat pentru funcția de primar al orașului Constanța.
Prin forța lucrurilor, trebuie să renunț la funcția de președinte pentru a mă putea dedica campaniei și noului proiect.
Cu toată lipsa de modestie, am scris o pagină de istorie în cartea autorității.
Las o instituție funcțională, cu pași importanți făcuți către digitalizare, cu sedii renovate, cu o abordare nouă și cu performanțe notabile.
Rămân totuși în această mare familie, în calitate de comisar șef adjunct al Comisariatului Județean Constanța (suspendat).
Trăiesc senzația unui divorț prin acord, dar gândul recăsătoririi cu Primăria Constanța mă motivează enorm.
Pregătesc partajul; las autorității câteva sute de ore suplimentare, proiecte și o vizibilitate pozitivă. Îmi păstrez amintiri minunate și o reputație impecabilă în această poziție", a scris Horia Constantinescu, pe Facebook.
Miercuri dimineață, Horia Constantinescu a atras atenția asupra comercializării unor pui de găină "îngălbeniţi" pentru a părea mai sănătoşi, dar "împănaţi cu tulpini de salmonella periculoase".
"Ne confruntăm cu un atentat serios la siguranţa fiecăruia dintre noi: pui îngălbeniţi pentru a părea mai buni, împănaţi cu tulpini de salmonella periculoase. Asta este ceea ce numesc eu un fel de mâncare "gustos". Astăzi, vom trimite informare către absolut toate instituţiile ce pot verifica cum s-a ajuns în această situaţie şi cine a acoperit adevărul. (…)
Dacă adăugăm şi ingredientul salmonella, descoperit la unele ferme de către colegii noştri, în condiţiile în care la fiecare dintre aceste structuri ar trebui să existe filtre serioase, nu superficiale, atunci puiul vopsit devine şi un pericol pentru sănătatea noastră. Ne confruntăm cu un atentat serios la siguranţa fiecăruia dintre noi: pui îngălbeniţi pentru a părea mai buni, împănaţi cu tulpini de salmonella periculoase", a susținut Horia Constantinescu, pe Facebook.
Afirmația sa a fost demontată apoi de vicepreședintele ANSVSA, Dănuț Păle (PSD): "Într-adevăr a creat o stare emoţională extraordinară, dar din păcate acestea sunt practicile. Puiul galben există de când a apărut pasărea pe pământ. În zona aceasta, de ceva timp, metoda de creştere s-a schimbat. Într-adevăr, se folosesc în reţetele furajere atât pigmenţi naturali pe care îi găsim în porumb şi în lucernă, dar şi dintre aceia sintetici care dau acea culoare galbenă, dar care au fost aprobaţi de autoritatea de reglementare şi sunt folosiţi în hrana păsărilor (…) Sunt lucruri reglementate, lucruri normale, probabil că acum au descoperit unele instituţii acest lucru".
Spre seară, Horia Constantinescu a revenit asupra declarației inițiale, susținând că nu sunt toxice furajele care le dau puilor o culoare galbenă, dar e "o practică comercială înşelătoare" deoarece sunt folosite pentru a crea senzația că puiul este de "calitate superioară".